钦定古今图书集成/历象汇编/乾象典/第095卷 > 《周礼》 > 《天官》
## 钦定古今图书集成/历象汇编/乾象典/第095卷 > 《周礼》 > 《天官》

宫正“春秋以木铎修火禁。”

〈订义〉史氏曰：“火星三月见于辰，九月伏于戌。修火禁于宫中，必待《春秋》，顺时令也。”　王氏《详说》曰：“《周礼》有民火，有公火，司爟掌火之政令，民火也。司烜以夫遂取明火于日，公火也。”王氏、贾氏徒见司爟有季春出火、季秋内火之文，遂以为《春秋》火禁之证，非也。盖宫正修火禁于宫中，而出纳火者民火耳。至于《司烜》中春修火禁于国中。言春而不及秋，以出火为主耳。宫正修于宫中也，司烜修于国中也。宫中非国中之比，故并及其《春秋》。　王氏曰：“《春秋》修火禁，若今皇城四时戒火也。”